**2020. gada 25.–27. septembris**

**11. starptautiskais teātra festivāls “Soli pa solim” Rēzeknē**

**Festivāla moto: “Es esmu, tu esi. Viņš/viņa ir?”**

**“Gada izrāde 2019” fināla pieslēgums**

**Piektdien**

**25. septembrī**

**17.00 Rēzeknes Tautas teātris**

**Ontons Rupaiņs “Dzymtā zemē”**

Režisore Māra Zaļaiskalns

Komēdija latgaliešu valodā, 1h 15 min., ieeja – brīva

Rēzeknes kultūras nama teātra zāle (KN, Brāļu Skrindu ielā 3)

Gabris pēc ilga laika dodas no Rīgas uz savu dzimto pusi, lai bagātajai līgavai Zentai pierādītu, ka arī viņš ir turīgs zemes īpašnieks. Izrādās, ka situācija ir mainījusies, un visa bagātība – zeme – vairs nepieder Gabrim, bet gan sābru Annai. Attiecību līkloči un komiskas situācijas Rīgā un laukos, pārdzīvojumi un cerības, jo veca mīlestība nerūs…

Lomās: Vija Dikule, Jānis Pampe, Aldis Leidums, Ināra Apele, Sandra Juste, Rasa Deksne, Jolanta Leitāne, Kaspars Balodis, Oskars Lustiks, Gundars Kozlovskis. Telpa un kostīmi – Ināra Apele. Gaisma un skaņa – Ints Salmiņš. Smilšu animācija – Guna Miķelsone.

**Rēzeknes Tautas teātra darba sludinājums:** bezbailīgi pārkāpjam robežas, aizrautīgi uzlaužam dramaturgu pin un puk kodus, prasmīgi atmūķējam izrāžu slēdzenes, provocējam skatītājus, uzkrājam un noguldām uz izdevīgām procentu likmēm skates “Gada izrāde” nominācijas un balvas.

P.S. Pakalpojumus sniedzam latviešu un latgaliešu valodā. Nesaraujami AR PVN – MĀRA.

**25. septembrī**

**19.00 Rēzeknes teātris “Joriks”**

**Ingmārs Bergmans “Rudens sonāte”**

Režisors Mārtiņš Eihe

Drāma, 1h 30 min., ieeja – brīva

Rēzeknes Nacionālo biedrību kultūras nama teātra zāle (NBKN, Atbrīvošanas alejā 97)

Pēc septiņu gadu ilga pārtraukuma Eva uzaicina ciemos savu māti Šarloti, pasaulslavenu pianisti. Neskatoties uz panākumiem, Šarlote patiesībā ir dziļi vientuļa, viņas vienīgā, patiesā aizraušanās ir mūzika, ar tās palīdzību viņa pauž savu pasaules izjūtu. Eva, ciema mācītāja sieva, divu grāmatu autore un mūzikas pasniedzēja, ir izvēlējusies ziedot savu dzīvi rūpēm par slimo māsu Helēnu. Mārtiņš Eihe par jauniestudējumu: “Tas būs stāsts par attiecībām ar vecākiem. Skatītājiem būs iespēja saskatīt sevi, dažādās dzīves situācijās, pārdzīvot kopā ar varoņiem strīdus, nesaprašanos un iespējams rast atbildes uz svarīgiem jautājumiem.”

Lomās: Esmeralda Ermale, Sandija Dovgāne, Māris Skrodis un Kārlis Tols. Tulkojums no zviedru valodas: Imants Jaunzems. Pirmizrāde: 20.11.2019. Iestudējums tapis, pateicoties Valsts kultūrkapitāla fondam.

**Rēzeknes teātra “Joriks”** teātra mākslinieciskais vadītājs no1990. gada līdz pat 2016. gadam ir tā dibinātājs Igors Mihailovs, kuram par nopelniem radošajā darbā 2001. gadā piešķirts Rēzeknes goda pilsoņa nosaukums. 2016./2017. gada sezonu teātris sāk ar jaunu māksliniecisko vadītāju – Iļja Bočarņikovs, rēzeknietis, “Jorika” bērnu un jauniešu studijas audzēknis, Maskavas Dailes teātra skolas absolvents un režisors. Pēc I. Bočarņikova iniciatīvas “Jorikā” tiek izveidota profesionāla latviešu trupa, kurā darbojas Laura Atelsone, Kārlis Derums, Kārlis Tols un citi aktieri. Iestudējumus latviešu valodā veido profesionāli režisori Toms Treinis, Mārtiņš Eihe, Inga Tropa, Georgijs Surkovs, Paula Pļavniece un citi. Pirmo reizi teātra vēsturē 2016./2017. gada sezonā Spēlmaņu nakts žūrija nominē teātra iestudējumu “Drebošā telts” (rež. I.Tropa) balvai kategorijā “Gada izrāde bērniem/ pusaudžiem”, un teātra vārds no jauna tiek iezīmēts Latvijas profesionālo teātru kartē. Kopš 2020. gada pavasara mākslinieciskais vadītājs ir Mārtiņš Eihe. Sezonā tiek veidoti vairāki iestudējumi, tai skaitā muzikāli iestudējumi, izrādes bērniem un skolu jaunatnei, komēdijas, drāmas, oriģināliestudējumi.

**25. septembrī**

**21.00 Jūrmalas Kultūras centra Kauguru teātris “Eksperiments”**

**Izrāde “Ak, sieviete” pēc Jeme Kašē**

Režisore Dace Umbraško

Performance, 55 min., ieeja – brīva

Rēzeknes kultūras nama teātra zāle (KN, Brāļu Skrindu ielā 3)

Izrāde ir par dažādiem stāvokļiem, kurus mēdz izdzīvot sieviete. Tai nav klasiskas dramaturģijas. Tā vienkārši ir. Skatītājas sievietes to pārsvarā saprot un pieņem, vīrieši skatītāji dalās divās grupās – vieni nesaprot itin neko, bet otri saka, ka tā ir himna sievietes attīstībai. Izrādē skan mūzika no Baha līdz pat Alannah Myles “Black velvet”. Un svarīgi, ka izrādē sievietes runā ļoti maz, gandrīz nemaz. Tā ir iespēja gandrīz 50 minūtes redzēt nerunājošas sievietes.

Mums tā ir spēle – rotaļa, kur atļaujamies spēlēties ar stereotipiem, aizspriedumiem par sievieti, sieviešu glancētiem žurnāliem. Pārkāpjam savas robežas un atļaujamies par sevi pasmieties.

Nerokam dziļu bedri, kur nu vēl aizu, šoreiz nekāpjam augstākajās virsotnēs, paliekam tepat: parotaļājamies, jo bērnība ir ļoti forša, starp citu, bērni nemēdz šķirot dzimumus! Bet tā kā esam pieaugušas, tad rotaļāsimies kā pieaugušie!

Jūrmalas Kultūras centra Kauguru KN jauniešu teātris “Eksperiments”: esam dibināti 2013. gadā. Aktieri viens otru ļoti labi pazīst jau no pamatskolas, jo visi kopā spēlēja skolas teātrī, kuru vadīja režisore Dace Umbraško. Teātris ir izveidojies kā skolas teātra turpinājums.

Repertuāra klasikas darbi kā Šekspīrs un Rainis un otrs virziens – iestudējām pašu rakstītas un kolektīvi veidotas lugas un performances. Piedalāmies dažādos kultūras nama un pilsētas pasākumos.

Mūsu kolektīva lielākais sasniegums ir “Gada izrāde 2017” ar izrādi “Sesija Latvju dainas. Kāzas”

Izrāde “Ak, sieviete” vēl gaida žūrijas vērtējumu. Skatītāji ir vērtējuši šo izrādi ļoti pretrunīgi – ir saņemtas cildinošas atsauksmes un ir saņemta arī ļoti barga kritika.

Daļa aktieru spēlē arī Jūrmalas teātrī.

Mūs vieno tas, ka mīlam teātri un mums patīk skatītājiem piedāvāt arvien ko jaunu – mums patīk pētīt sevi un cilvēkus!

**25. septembrī**

**22.30 Vēlās vakara sarunas**

“Mōlā” (Latgales ielā 22/24)

Vietu skaits ierobežots! Obligāta iepriekšēja pieteikšanās e-pastā: teartrezekne@gmail.com

Prioritāte – festivāla dalībnieki, eksperti un mediji!

**Sestdien**

**26. septembrī**

**11.00 VEF teātris**

**Antons Čehovs “Ivanovs”**

Režisors Agris Krūmiņš

Drāma, KN teātra istaba, 1h 30 min. Izrāde tikai dalībniekiem un ekspertiem!

Stāsts ir par cilvēku, apmēram 40 gadus vecu, muižnieku, kas agrāk bijis sabiedriski aktīvs, cīņas spara pārpilns, tagad, laikam un politiskajai situācijai mainoties, ir kļuvis apātisks un atsvešināts. Viņš it kā atrodas ārpus šī laika, nespēj tam pieslēgties. Viņā ir liela vienaldzība pret visu notiekošo un reizē liels kauns un vainas apziņa.

Ivanovs ir ideju cilvēks, kuram ir zudusi vai atņemta ideja, kuras vārdā dzīvot, un viss ir kļuvis tukšs un bezjēdzīgs. Viņu mīl sieva un kāda jauna meitene, viņam ir draugi un padomdevēji, taču viņš nepieņem ne viņu mīlestību, ne padomus, ne palīdzību. Viņu nomāc naudas grūtības, parādi, viņam ir plaša saimniecība, taču viņš nespēj saimniekot un risināt ikdienas problēmas.

Stāsts ir par to, ka cilvēks pārāk atrodas pagātnes gūstā, nespēj mainīties līdzi laikam, dzīvot tagadnē, akceptēt sevi tādu, kāds viņš ir, ar visām izmaiņām, kas ar to notiek laika gaitā, un pieņemt un akceptēt arī citus sev blakus.

Čehovs parāda, cik situācija ir sarežģīta, it kā ir kaut kādi risinājumi un reizē to nav. Parāda, cik sarežģīta, nebūt ne viegli risināma ir dzīve, cik sarežģīts ir cilvēks, un cik smieklīgi, naivi, nevarīgi dažkārt ir mēģinājumi to ietekmēt, vadīt, tam palīdzēt.

**VEF teātra** (VEF Kultūras pils teātra) misija ir profesionāli spēcīgas aktieru-amatieru trupas izveidošana, balstoties uz augstvērtīgu literāro materiālu repertuārā. No 2013. gada teātra režisors ir Agris Krūmiņš. Teātra trupa tiek veidota pilnīgi no jauna. Repertuārs – “Garā nakts 1934” (pēc J. Mišimas lugas “Mans draugs Hitlers” motīviem), A. Kamī “Pārpratums”, N. Gogolis “Precības”, A. Čehovs “Ivanovs”. Teātris darbojies gan VEF Kultūras pilī, gan arī Rīgas Centrālās bibliotēkas filiālē “Vidzeme”, kas bija teātra mājvieta uz pils rekonstrukcijas laiku. Par iestudējumu “Garā nakts 1934” saņemts laureāta tituls “Rīgas reģiona Gada izrāde 2014”. “Pārpratums” izpelnījās lielu skatītāju atsaucību un ieinteresētību, kā arī ekspertu augstu novērtējumu starptautiskajos teātru festivālos. N. Gogoļa “Precības” tika atzīts kā veiksmīgākais iestudējums festivālā “Rīga spēlē teātri 2017”. Skates “Gada izrāde 2017” finālā Raivis Altrofs par Podkoļosina lomu saņēma titulu “Gada aktieris 2017”, bet režisors Agris Krūmiņš tika apbalvots par veiksmīgu darbu ar aktieriem. Savukārt jaunākā izrāde – A. Čehova “Ivanovs” kļuva par laureātu un veiksmīgāko iestudējumu festivālā “Rīga spēlē teātri 2019”.

**26. septembrī**

**14.00 Jūrmalas teātris**

**Lelde Stumbre “Kas esi tu – Alise Bērziņa?”**

Režisors Imants Jaunzems

Viencēlienu kolāža, 1h 15 min., ieeja – brīva

Latgales vēstniecības GORS mazā zāle (Pils ielā 4)

Kas esi tu? Tev sirdī mīlestības,

Tu, kas esi tu – no zemes?

Tu, kas esi tu – no debess?

Kas esi tu, kā tevi sauc?

Šīs Jāņa Petera dzejas rindas liktas par vadmotīvu Jūrmalas teātra izrādei, kura ietver sevī piecus L. Stumbres viencēlienus, kas sarakstīti pagājušā gadsimta 90-to gadu sākumā un tiecas uzrādīt latviešu sievietes “Laimes kodu” – tā komponentus un cenu. Šodien izrādē piedāvājam sekot Alisei Bērziņai līdzi Baltajam trusim – Vilim, pavisam latviskā Brīnumzemē un, iespējams, atšifrēt latviskās mentalitātes paradoksus.

**Jūrmalas teātris** – četrdesmitvienu gadu jauns, kurš sava mākslinieciskā vadītāja Imanta Jaunzema vadībā rada mākslinieciski spilgtas un interesantas izrādes. Režisoru kopā ar aktieriem interesē mūžīgi cilvēciskās, paradoksālās cilvēcisko attiecību tēmas ārzemju un latviešu dramaturgu darbos.

Jūrmalas teātri par savām mājām sauc Jūrmalas leļļu teātris un Jūrmalas bērnu un jauniešu teātris.

**26. septembrī**

**16.00 Ikšķiles amatierteātris “Banda”**

**Izrāde “Ikšķiles cilvēkdārzs”**

Režisors Jānis Kronis

Dokumentāla pastaiga, 1h 40 min., ieeja – brīva

Rēzeknes Nacionālo biedrību kultūras nama 5 telpas (NBKN, Atbrīvošanas alejā 97)

Izrāde par ierasto un ikdienišķo. Aktieru ansamblim izrādes veidošanas procesā nācās izkāpt no ierastajiem rāmjiem un doties sameklēt savus līdzcilvēku un intervēt viņus. Darot to, tika aptverts, ka arī ikdienišķais un ierastais var kļūt interesants. Tāpēc tika nolemts izveidot intervējamo kopijas un nodibināt Ikšķiles cilvēkdārzu, lai pēc iespējas plašāka publika var aplūkot un iepazīt šos neparastos un parastos Ikšķilniekus. Izrāde veidota kā dokumentāla pastaiga, tāpēc skatītājiem nāksies nedaudz izskustināt kājas.

Amatierteātris “Banda” – kolektīvs, kurā pārstāvēti vidažādākā vecuma aktieri. Aktieri cenšas izkāpt no komforta zonas, piekrist avantūrām un izmēģināt arvien jaunus teātra žanrus un stilistikas. Vienvārdsakot – eksperimentēt! “Bandas” galvenais mērķis – spēlēt tā, lai pašiem būtu prieks un interesanti, ja citiem arī ir interesanti, tad dubultprieks.

**26. septembrī**

**19.00 Liepājas amatierteātris “Projekts”**

**Jana Egle “Aiziet jūriņā”**

Režisore Karīna Tatarinova

Stāsta dramatizējums, 1h 10 min., ieeja – brīva

Latgales vēstniecības GORS mazā zāle (Pils ielā 4)

Agate atrod Jūrnieku mirušu viņa mājā... Kas ir bijis šis dīvainais cilvēks savā laikā un sabiedrībā, kura viņu ir izraidījusi? “Aiziet jūriņā” ir stāsts par sabiedrības izstumtajiem un cilvēcību. Tas ir stāsts, kura pamatā autore Jana Egle ir izmantojusi reālus notikumus Ziemupē.

Stāstu stāstīs: Nora Pakalnišķe vai Anda Albuže, Lāsma Novada, Andis Lācis vai Ainars Pūpols, Ildze Matute, Aigars Ambrēns, Inese Indriksone.

**Liepājas Tautas mākslas un kultūras centra amatierteātris “Projekts”** dibināts 2019. gada janvārī ar mērķi pulcināt aktīvus un radošus cilvēkus, kuri nebaidās no izaicinājumiem un jaunām teātra mākslas realizācijām un atvērti jaunu projektu veidošanā. Jaunas interpretācijas, nestandarta formāts un izrādīšanas vietas – tas ir jaunā kolektīva formāts un vēlamais stils. Amatierterātra “Projekts” pamatu veido bijušā Metalurgu tautas teātra dalībnieki, kā arī iesaistījušies jauni radoši domubiedri.

Moto: Pastāvēs, kas pārvērtīsies. (Rainis). Misija: Amatierteātra “Projekts” uzdevums ir pulcēt dažādu jomu speciālistus, kuriem tuva ir teātra māksla, kas vēlas pilnveidot savas prasmes un mainīt sevi. Kolektīvs vēlas popularizēt teātra mākslu dažādu paaudžu vidū, izejot no ierastā formāta. “Aiziet jūriņā” ir pirmais jaunā veidojuma iestudētais darbs, kurš tika radīts dažu mēnešu laikā. Tā iestudēšanas laikā tika veikta stāsta izcelsmes vietas izpēte, iepazīšanās ar stāsta avotu – reāliem personāžiem.

**26. septembrī**

**21.00 Ādolfa Alunāna Jelgavas teātris**

**Rejs Kūnijs “Tikai bez skandāla!”**

Režisore Dace Vilne

Situāciju komēdija ar iespējamu skandālu 2 cēlienos, 1 h 50 min., ieeja – brīva

Rēzeknes kultūras nama teātra zāle (KN, Brāļu Skrindu ielā 3)

Kādā Londonas slimnīcā tūlīt jāsākas neirologu konferencei, turklāt ir trīs dienas pirms Ziemassvētkiem! Kad slimnīcā ierodas bijusī medmāsa, šķiet, ka no skandāla neizbēgt... bet varbūt tomēr...

Ādolfa Alunāna Jelgavas teātris savu pastāvēšanu skaita no dienas, kad tam tika piešķirts Tautas teātra nosaukums – 1959. gada 11.  novembra, bet kolektīvs pastāvēja jau krietni agrāk. Teātra tradīcijas Jelgavā ir senas, sākot jau ar Latviešu teātra tēvu Ādolfu Alunānu, kura vārdu nes teātris.

Mūsdienās alunānieši var lepoties ar četriem režisoriem, kuri savos iestudējumos lomas dod apmēram 60 kolektīva dalībniekiem. Līdz ar izrādēm regulāri notiek arī koncerti un kolektīvs piedalās Jelgavas kultūras dzīvē ar īpaši sagatavotām programmām.

**26. septembrī**

**23.00 Vēlās vakara sarunas**

“Mōlā” (Latgales ielā 22/24)

Vietu skaits ierobežots! Obligāta iepriekšēja pieteikšanās e-pastā: teartrezekne@gmail.com

Prioritāte – festivāla dalībnieki, eksperti un mediji!

**Svētdien**

**27. septembrī**

**11.00 Skodas rajona KC teātris (Lietuva)**

**Izrāde “Lieciet mūs mierā!”**

Režisors Edmundas Untulis

Brīvdabas komēdija lietuviešu valodā, 1 h 15 min., ieeja – brīva

“Mōls” pagalmā (Latgales ielā 22/24)

Izrāde “Lieciet mūs mierā!” (Douk mums pakajo) ir sarkastiska komēdija, kas vēsta par koronavīrusa karantīnas laiku, kad ļaudis sāk cits no cita baidīties un nereti kļūst nedraudzīgi un pat agresīvi. Darbība sākas, kad pie lietuviešu valodas skolotājas Rimas atnāk viesoties viņas kolēģis fizikas skolotājs Broņus. Viņam ir platoniskas mīlestības jūtas pret Rimu, bet tās izpaust traucē mūzikas skolotāja Solveiga, kura seko Broņum pa pēdām un ir ļoti greizsirdīga. Tajā pašā laikā no pašizolācijas siltumnīcā izbēg Rimas vīrs, mehāniķis Žilvis. Sākas asa attiecību skaidrošana, Broņum un Solveigai nākas bēgt no niknā Žilvja dusmām. Seko melanholiska saruna starp dzīvesbiedriem, abi salīgst mieru un Rima aiziet uz veikalu nopirkt pārtiku. Tad pie Žilvja mājās ieklīst vecenīte, kur ir izmukusi no pansionāta, kur visi citi vecie ļaudis tiek izolēti no ārējās pasaules. Vecenīte sāk fantazēt un melot, ka izbēgusi no pansionāta, lai nokļūtu pie savas meitas, kuru bērnībā bija atdevusi bērnu patversmē. Visi tam notic, bet negaidīti saceļas briesmas – atbrauc Rimas māsa Rita, pansionāta darbiniece, un notver bēgli. Izrādes beigās daudz trokšņa un agresijas. Galu galā atklājas, ka nevienam īsti nav kur dēties – namu, kur notiek darbība, ir ielenkusi policija, lai ierobežotu vīrusa darbību. Visiem jācieš karantīnas neērtības.

Izrāde stāsta par to, ka cilvēkam ir jāsaglabā cilvēcība jebkādos apstākļos, jāsaglabā dvēseles brīvība un nedrīkst padoties agresijai.

**27. septembrī**

**13.00 Ventspils teātris**

**Dario Fo, Franka Rame “Brīvais pāris”**

Režisore Vija Draviņa

Melnā komēdija, 55 min., ieeja – brīva

Rēzeknes kultūras nama teātra zāle (KN, Brāļu Skrindu ielā 3)

Šis ir Antonijas stāsts. Sievietes stāsts par laulībā nodzīvotiem 30 gadiem, pilniem ar nesaprašanos, izmisumu, sāpēm, pazemojumu un atsvešināšanos. Un viss tikai tādēļ, ka Vīrietis mīl savu sievu, vismaz viņš tā apgalvo, bet tas netraucē uzturēt attiecības ar vēl citām sievietēm. Un Antonijai tas jāsaprot, jāpieņem un ar to jāsamierinās. Antonija un Vīrietis nospēlē publikai savu dzīvi, atgādinot, ka tā ir tikai spēle, tas ir teātris un viņi ir aktieri savu attiecību iestudējumā. “Mums ir jākļūst par brīvu laulāto pāri!” – Vīrieša aicinājums. Un kas notiek, kad Antonija sāk šim aicinājumam sekot…

Lugas autors Dario Fo ir itāļu satīriķis, dramaturgs, teātra direktors, aktieris un komponists. Šo lugu viņš uzrakstīja kopā ar savu sievu, itāļu aktrisi Franku Rame. 1997. gada Nobela prēmijas laureāts literatūrā, dramaturģijā. Pasniedzot dramaturgam šo balvu, tika uzsvērts, ka “pat viduslaiku āksti nestāv klāt tam, kā Dario Fo dramaturģijā izpaužas ar varu iegūta autoritāte un apspiestās tautas pašcieņas uzturēšana…”

Iespaidojoties no šiem vārdiem, veidojot izrādi, par galveno nosacījumu izvirzīju spēles žanru, kurā galveno lomu spēlē “otrais plāns” – iekšēja attiecību drāma tiek izspēlēta viegli un it kā caur joku, kaut arī gribas raudāt, kliegt un plosīties lielās dvēseles sāpēs. Kā viduslaikos karaļu galmu āksti vissarežģītākās un visnepieņemamākās lietas atstāstīja caur joku.

Izrādē visu laiku tiek uzrunāts skatītājs, atgādinot, ka Dzīve un Teātris iet roku rokā.

**Ventspils teātris** 2020. gadā atzīmē 75. gadadienu. Teātrī darbojas 25 aktieri – dažādu profesiju pārstāvji, kurus kopā pulcē lielā teātra mīlestība. Repertuārā teātris vienmēr iekļāvis gan klasiķu, gan mūsdienu autoru darbus. Ventspils teātra izrādes vairākkārt izvirzītas Latvijas teātru skates “Gada izrāde” finālam. Ir iegūtas gan galvenās balvas, gan gūtas uzvaras dažādās nominācijās. Ar labiem panākumiem teātris piedalījies dažādos festivālos kā Latvijā, tā tālu aiz tās robežām – Dienvidkorejā, Krievijā, Lielbritānijā, Zviedrijā, Vācijā, Bulgārijā u. c. Šobrīd repertuārā tiek spēlētas trīs izrādes – Rūdolfs Blaumanis “Trīnes grēki”, Džons Patriks “Dīvainā misis Sevidža”, Dario Fo un Franka Rame “Brīvais pāris”, sagatavošanā ir Aivas Birbeles luga “Sapņu pludmale”.

**27. septembrī**

**15.00 Ogres teātris**

**Izrāde “Rītdiena ir tālu” pēc Pjēra Barijē, Žana Pjēra Gredī “Četrdesmit karāti” motīviem**

Režisors Jānis Kaijaks

Liriska komēdija, 2h 20 min., ieeja – brīva

Rēzeknes Nacionālo biedrību kultūras nama teātra zāle (NBKN, Atbrīvošanas alejā 97)

“Četrdesmit karāti” ir Pjēra Barijē un Žana Pjēra Gredī komēdija, kas plašu popularitāti ieguva pēc amerikāņa Džeja Alena (Jey Allen) veidotās adaptācijas tāda paša nosaukuma romantiskajai kinofilmai (1973) ar aktrisi Līvu Ulmani titullomā.

Lugas galvenā varone Liza dzīvo Parīzē. Viņai ir četrdesmit gadi, darbs mazā nekustamo īpašumu birojā, divas neizdevušās laulības, meita, kurai ir tīņa vecums, māte, kuru interesē vienīgi bridža spēle... Visa Lizas dzīve ir darbs – mājas, darbs – mājas. Bet tad pavisam negaidīta sastapšanās izjauc dzīves ierasto kārtību. Varbūt tā pat ir mīlestība, bet varbūt – tikai “kūrorta romāns”? Turklāt ierodas bagāts klients, un arī Lizas bijušais vīrs atkal iedegas savās jūtās... Pēkšņi dzīve piedāvā tik daudzas izvēles, bet vai Liza tam ir gatava?

“Rītdiena – tā var vilināt vai baidīt, to var gaidīt ar nepacietību vai vēlēties, kaut tā vēl nepienāktu. Tā var būt arī tieši tāda pati, kāda jau bija šī diena. Un tieši tad, kad liekas, ka nekas jau vairs nemainīsies, var notikt...” par izrādes ieceri stāsta režisors Jānis Kaijaks, kurš apzināti atgriezies pie lugas oriģināla franču valodā, kopā ar Ogres teātra aktieriem izzinot franču kultūrai raksturīgo dzīvesstilu un humoru.

Vai tas ir viegli – sākt dzīvi no pilnīgi jaunas lappuses? Aizmirst visus prāta apsvērumus un ļaut vaļu savām jūtām? Pārstāt domāt par to, ko teiks citi, un darīt to, ko gribi pats? Šiem jautājumiem veltīts Ogres teātra jauniestudējums.

Iestudējuma radošā komanda: režisors – Jānis Kaijaks, māksliniece – Ilze Kupča-Ziemele, gaismu mākslinieks – Oskars Pauliņš, kustību konsultante – Rita Lūriņa, atbildīgais gaismotājs – Krišjānis Kārlis Kupčs, radošā direktore – Ieva Rodiņa, tulkotāja – Agnese Kasparova.

Lomās: Liza – Astra Kolberga, Monete, viņas māte – Lauma Straume, Annika, viņas meita – Linda Plaude, Ervē, viņas bijušais vīrs – Guntis Kolbergs, Gijoms Šarbonjē – Ernests Greizis, Edijs Beneramī – Juris Gasparovičs, Mariona Barbjē, sekretāre – Sarmīte Krauze, Kristiāna Šarbonjē, Gijoma māte – Evija Majore, Edgars Šarbonjē, Gijoma tēvs – Pēteris Zilberts.

**Ogres teātris** režisora Jāņa Kaijaka vadībā darbojas Ogres Teātra telpā – 2018. gadā specifiski Ogres teātra radošās darbības attīstībai izveidotā kamerzālē, kas radīta, domājot par kultūras dzīves bagātināšanu gan Ogres, gan Latvijas mērogā. Pateicoties Ogres novada Kultūras centra un Ogres pašvaldības atbalstam, kopš 2018. gada Ogres teātris attīstījis savu radošo darbību, kļūstot par būtisku kultūras dzīves spēlētāju. Ogres teātra aktīvajā repertuārā ir 6 izrādes, tapšanas procesā ir vēl 2 jauniestudējumi. Ogres teātra radošo darbību raksturo: kvalitatīva dramaturģiskā materiāla izvēle (pasaules un latviešu dramaturģijas klasikas iestudējumi), vienota izrādes stilistika un muzikālais noformējums, psiholoģiska pieeja aktieru darbam ar lugas tēliem. Iestudējumu radošajās komandās strādā teātra nozares profesionāļi, bet aktieransambli veido aktieri-personības, kuri teātrī darbojušies vismaz 10 gadus, iegūstot būtisku aktiermeistarības pieredzi. Ogres teātris ir trīskārtējais Latvijas Nacionālā kultūras centra izrāžu skates “Gada izrāde” laureāts (2015, 2016, 2018). 2019. gadā Ogres teātris par izciliem nopelniem saņēmis pirmo Līvijas Akurāteres balvu. Teātris saņēmis augstu kritiķu un skatītāju atzinību.

Festivālā izrādes vērtēs režisors **Mārtiņš Eihe;** publicists, tulkotājs, Latvijas Radio komentētājs, Gada balvas “Spēlmaņu nakts” 2019./2020.g. žūrijas loceklis **Eduards Liniņš;** teātra zinātniece **Evita Mamaja;** aktrise un režisore **Inese Pudža**; Latvijas Kultūras akadēmijas profesors, Eduarda Smiļģa Teātra muzeja vadītājs, Latvijas amatierteātru nozares konsultatīvās padomes priekšsēdētājs **Jānis Siliņš**.

**11. starptautiskā teātra festivāla “Soli pa solim” moto: “Es esmu, tu esi. Viņš/viņa ir?”**

Teātra festivāls “Soli pa solim” Rēzeknē notiek kopš 2000. gada katru otro gadu, piedāvājot iepazīties ar labākajiem amatierteātru, neatkarīgo un arī profesionālo Latvijas un ārvalstu teātru mazo formu iestudējumiem. Šoreiz festivāls būs mazākā formātā – Rēzeknē viesosies tikai Latvijas amatierteātri un viens Lietuvas teātris, ņemot vērā Latvijā un pasaulē noteiktos ierobežojumus.

**\*Šogad festivālā iekļausies arī Latvijas amatierteātru “Gada izrādes 2019” fināla pieslēgums sadarbībā ar Latvijas Nacionālo kultūras centru!**

2020. gada februārī, martā Latvijas reģionos norisinājās ikgadējā amatierteātru iestudējumu skate “Gada izrāde 2019”, ko rīko Latvijas Nacionālais kultūras centrs sadarbībā ar Latvijas pašvaldībām.

Covid–19 radītās ārkārtējās situācijas dēļ reģionu skate martā tika pārtraukta un atsākās augustā.

No aizvadītās sezonas skatei pieteiktajām 43 izrādēm “Gada izrāde 2019” finālam tika izvirzīti 10 veiksmīgākie iestudējumi.

Kas gan ir skate, kādēļ tā vajadzīga, ja amatierteātrī tāpat kā citos amatiermākslas kolektīvos dalībnieki darbojas savā brīvajā laikā, prieka un radošā gara izpausmes vadīti. Lai arī kādreiz gribētos noliegt vērtējuma nepieciešamību, cilvēks kā sabiedriska būtne vienmēr ir alcis pēc sava darba, redzējuma un atklāsmes atbalsošanās citos. Kādēļ gan mums gribas dalīties ar sev tuvu domu, atrastu sociālajos tīklos, kādēļ saimnieces vienmēr gaida apmierinājumu paēduša cilvēka acīs? Protams, vēlamies saņemt pozitīvu apliecinājumu savam ieraudzītajam un padarītajam, bet mēs visi esam tik dažādi šajā krāsainajā pasaulē (un tas ir brīnišķīgi), tāpēc ne vienmēr mūsu uzskati un domas skanēs vienotā unisonā. Tomēr vai tādēļ mēs pārtrauksim savu radošo darbošanos, vai atteiksimies no tās maģiskās vilkmes, kas mūs saista katrā konkrētajā pašapliecināšanās jomā? Nē, nē un vēlreiz nē!

Un atkal, sākot katru jaunu darbu, gaidīsim un meklēsim kādu aizskartu stīgu savos līdzcilvēkos – draugos, citādi domājošajos un profesionāli piekasīgajos.

Visās izrādēs ieeja – brīva!

Izrādes ir latviešu valodā, viesizrāde – lietuviski, 14+

Lai garantētu sēdvietu izrādē, lūdzam līdz 25. septembrim izņemt bezmaksas ieejas kartes kasēs:

Rēzeknes kultūras namā (KN) – Brāļu Skrindu ielā 3, tālr. 64622066;

Rēzeknes Nacionālo biedrību kultūras namā (NBKN) – Atbrīvošanas alejā 97, tālr. 64622182;

Latgales vēstniecībā GORS – Pils ielā 4, tālr. 64633303

Ievērojiet Covid-19 izplatības mazināšanai noteiktos ierobežojumus!

Pasākumā notiks fotografēšana/filmēšana, reklāmas nolūkos materiāli tiks publicēti.

Festivālu rīko Rēzeknes Tautas teātris sadarbībā ar Rēzeknes domi, pašvaldības aģentūru “Rēzeknes Kultūras un tūrisma centrs” un Latvijas Nacionālo kultūras centru, aicinot soli pa solim dziļāk iepazīt teātra mākslu, paplašinot redzesloku un piedzīvojot dažādu emociju izpausmes.

Pašvaldības aģentūra “Rēzeknes Kultūras un tūrisma centrs”, Pils ielā 4, tālr. 26106775

Rēzeknes Tautas teātris, Rēzeknes kultūras nams, Brāļu Skrindu ielā 3, tālr. 64622066

Sekojiet aktualitātēm: <https://rezekne.lv/>

<https://www.facebook.com/rezeknesteatris/>

<https://www.facebook.com/RezeknesKulturasUnTurismaCentrs/>